**PROMEMORIJA**

**NOVI SPOT PROJEKTU ''LILY''**

Povodom 22. rujna kada se obilježava Nacionalni dan borbe protiv nasilja nad ženama, Ministarstvo unutarnjih poslova uz podršku Pravobraniteljice za ravnopravnost spolova i drugih partnera koji su se aktivno uključili u projekt „Lily“, izradilo je novi spot „Lily“ primarno usmjeren na senzibilizaciju osoba muškoga spola.

Naziv projekta, pa tako i novog spota „Lily“, simbolično asocira na ime pokojne sutkinje usmrćene 22. rujna 1999. od strane jednog muškog počinitelja. On je, naime, vatrenim oružjem na Općinskom sudu u Zagrebu, tijekom brakorazvodne parnice, ubio spomenutu sutkinju, svoju suprugu i njenu odvjetnicu, te teško ranio zapisničarku.

Hrvatski Sabor 2004. godine proglasio je 22. rujna „Nacionalnim danom borbe protiv nasilja nad ženama“.

Sam projekt „Lily“ ima multimodularni karakter, te se kroz međusobno povezan niz brojnih aktivnosti kontinuirano provodi od 10. lipnja 2019. diljem Republike Hrvatske s ciljem umrežavanja svih nadležnih državnih tijela, organizacija civilnog društva, pravnih osoba i drugih društveno odgovornih subjekata, a kako bi koordinirano iznašli zajednički odgovor u sprječavanju svih oblika nasilja nad ženama.

**U sklopu projekta „Lily“ ovoga puta pristupilo se, kroz izradu videospota, Modulu usmjerenom ka senzibilizaciji osoba muškoga spola. Dostupnost spota putem javnih medija (televizija, radio), kao i putem svih društvenih mreža, ima za cilj potaknuti osobe muškog spola na kulturu nenasilja, dijaloga, tolerancije, kao i opće senzibilizacije na temu ravnopravnosti spolova i važnosti nenasilnog ponašanja.**

Ujedno, ovaj spot daje primjer ispravnog obrasca ponašanja u bračnim ili partnerskim odnosima te bliskim vezama, a ujedno će se koristiti kao bazna osnova za daljnju edukaciju i senzibilizaciju osoba muškog spola mlađe životne dobi (primarna prevencija), a što je u skladu s preporukama Europske komisije koje ukazuju na važnost provedbe programa o rodnoj ravnopravnosti u najranijoj dobi, kao i programa kojim se promiču zdravi i pozitivni životni stilovi te nenasilno ponašanje.

Također, ovaj spot primjenjiv je i za potrebe sekundarne i tercijarne prevencije nasilja od strane muških osoba, te će u suradnji s partnerima biti dostupan nadležnim ustanovama, organizacijama i institucijama koje provode programe i tretmane psihosocijalnog karaktera kao i programe reedukacije.

Pogotovo sada, u vrijeme pandemije uzrokovane virusom COVID-19, osobe u bračnim i partnerskim zajednicama provode više vremena u svojim domovima, a što potencijalno u nefunkcionalnim odnosima može rezultirati nasilnim ponašanjem. Zato nam je cilj ovim spotom potaknuti na promišljanje o važnosti skladnih odnosa, ljubavi i tolerancije.

Senzibiliziranje društva na problematiku nasilja nad ženama, te slanje jasne poruke da se nasilje ni u kojem obliku ne tolerira osnovni je cilj ove Kampanje.

Proglašeno stanje epidemije uzrokovane korona virusom i uvođenje niza promjena u našim svakodnevnim životima povećava rizik da u situacijama narušene obiteljske dinamike dođe do eskalacije nasilja i to posebice prema ranjivim članovima obitelji kao što su djeca, osobe starije životne dobi i osobe s invaliditetom.

Upravo iz tih razloga zajedno s Poliklinikom za zaštitu djece i mladih Grada Zagreba i digitalnom agencijom Degordian pokrenuli smo i kampanju „Iza vrata“, koja je kao primjer dobre praksu prepoznata od strane Vijeća Europske unije i Europske komisije.

Unatoč povećanju broja kaznenih djela nasilja u obitelji ne možemo govoriti o ukupnom porastu nasilničkih ponašanja između bliskih osoba, naime zaštita žrtava nasilja u obitelji sve više se ostvaruje u okviru kaznenog zakonodavstva, što je rezultat napora policije u edukaciji prepoznavanja i pravilne kvalifikacije određenih ponašanja kroz kazneno pravnu umjesto prekršajno pravnu reakciju, na koji način počiniteljima šaljemo jasnu poruku o stavu države prema nasilju u obitelji.

Statistički podaci ukazuju da je u prvih osam mjeseci ove godine zabilježeno 11% manji broj počinitelja prekršaja iz članka 10. Zakona o zaštiti od nasilja u obitelji- (ukupno 5.623 počinitelja što je za 1.133 počinitelja manje) u odnosu na isto razdoblje 2019. godine. U isto vrijeme jačali smo kaznenopravno zaštitu žrtava, tako smo u prvih osam mjeseci evidentirali i procesuirali 1.005 kaznenih djela **Nasilje u obitelji** što je za 42% više u odnosu na isto razdoblje prethodne godine ( kada je zabilježeno 708 KD). Tijekom ove godine ubijeno je 12 žena od kojih su četiri žene usmrtili njihovi partneri.

Dakle, kada sagledamo sva ponašanja s elementima nasilja počinjena u obitelji (prekršaji iz članka 10. ZZNO, kaznena djela Nasilje u obitelji, Tjelesna ozljeda, Teška tjelesna ozljeda, Prijetnja) u prvih osam mjeseci ove godine bilježimo 9.220 kažnjivih radnji dok smo u istom razdoblju prošle godine zabilježili ukupno 9.483 prekršaja i kaznenih djela što predstavlja pad nasilja u obitelji za -2,7%. Pad je još izraženiji ukoliko kompariramo samo prekršaje nasilja u obitelji i kaznena djela Nasilje u obitelji iz čl. 179 a Kaznenog zakona, tada je pad u prvih osam mjeseci ove godine čak 7%.

Iako statistički podaci govore u prilog smanjenja nasilja žrtve ali i građani koji imaju saznanja o nasilju, nasilje svakako trebaju prijaviti policiji. U slučaju trenutne izloženosti nasilju žurnim pozivom na broj 192, a u drugim situacijama, dok se ne normalizira stanje s ograničavanjem socijalnih kontakata, putem on line aplikacije za prijavu zlostavljanja djece Red Button ili putem elektronske pošte pitanja@mup.hr .

Pozivamo građane da posjete našu web stranicu i dodatno se informiraju o znakovima i posljedicama nasilja u obitelji, obvezama i procedurama postupanja policije, zaštitnim mjerama i drugim savjetima žrtvama, a gdje u kalendaru nasilje mogu vidjeti i statističke pokazatelje nasilnih događaja u obitelji.

**Odgovornost za sprječavanje nasilja i zaštitu žrtava sigurno je jedna od najvećih i najvažnijih odgovornosti policije ali odgovornost leži i na čitavoj zajednici, odgovornost da se saznanje o nasilju prijavi čime će se pokrenuti sustav podrške i pomoći žrtvi nasilja.**